Проект!


М О Т И В И
към проект на Закон за международните ограничителни мерки


1. Причини, които налагат приемането на предложения законопроект:

В Република България липсва национална нормативна уредба по прилагането на международните ограничителни мерки. Такива мерки са международните ограничителни мерки, наложени от Съвета за сигурност на Организацията на обединените нации (ООН), и от Европейския съюз (ЕС). 
Ограничителните мерки на ООН се налагат с резолюции на Съвета за сигурност на ООН и са ключов инструмент за поддържане на международния мир и сигурност. Съгласно член 25 и глава VII от Устава на ООН, държавите – членки на ООН, са задължени да прилагат ограничителните мерки, наложени от Съвета за сигурност на ООН, като националните правителства са длъжни да въведат ефективни механизми за тяхното прилагане.
Прилагането в България на ограничителните мерки, приети с резолюции на Съвета за сигурност на ООН, към момента се осъществява в значителна степен посредством механизмите на Европейския съюз – транспониране на наложените ограничителни мерки в правото на ЕС. Този подход обаче оставя известна празнота и води до забавяне между момента на приемане на ограничителните мерки на ООН и момента, от който те произвеждат действие в България. Това създава риск от непълно и несвоевременно изпълнение на международните задължения на държавата, особено предвид факта че санкционните режими на ООН са свързани с глобалната сигурност, предотвратяването на тероризма, разпространението на оръжия за масово унищожение и сериозни нарушения на правата на човека. 
Към момента в българското законодателство е изрично предвиден механизъм за своевременно информиране и прилагане на целевите финансови санкции срещу тероризма (Закон за мерките срещу финансирането на тероризма и на разпространението на оръжия за масово унищожение). Нерешен обаче остава въпросът за прякото и незабавно прилагане на останалите санкционни режими на ООН, които обхващат сфери извън борбата с тероризма, като търговия, енергетика, транспорт, визови ограничения или културни ценности. Ето защо е необходима единна национална нормативна рамка, която да осигури съгласуваност между изрично оправомощени компетентни органи и да гарантира незабавното прилагане на ограничителните мерки на ООН от момента на тяхното приемане. В този смисъл е и препоръката на международните мониторингови органи за приемане на цялостна правна рамка, гарантираща навременно и последователно прилагане на всички санкционни режими на ООН.
Европейският съюз прилага всички санкции, наложени от Съвета за сигурност на ООН за поддържане на международния мир и сигурност, но приема и автономни ограничителни мерки.
Ограничителните мерки на ЕС целят да предизвикат промяна в политиката или действията на дадена държава, част от държава, правителство, конкретни образувания или лица в съответствие с целите, определени в решение на Съвета в рамките на Общата външна политика и политика за сигурност на ЕС. Държавите членки следва да предприемат подходящи мерки, за да гарантират, че ограничителните мерки се спазват.
Ограничителните мерки на ЕС в голямата си част представляват индивидуални санкции и са насочени към физически лица и образувания. Състоят се основно от замразяване на активи, забрана за пътуване и забрана за предоставяне на икономически ресурси. ЕС също така приема и целенасочени секторни санкции, като финансови и икономически мерки (напр. ограничения за внос/износ на стоки и технологии, банкови услуги), оръжейно ембарго, забрана за износ на оръжия и други стоки, които могат да се използват във въоръжени конфликти или за вътрешни репресии. 
Географските санкционни режими на ЕС са насочени към конкретно положение в трети страни (над 40 към момента), докато тематичните санкционни режими на ЕС (четири към момента) целят противодействие на тероризма, нарушенията на правата на човека, кибератаките и разпространението и употребата на химически оръжия. 
Ограничителните мерки на ЕС се приемат с решения на Съвета на ЕС съгласно член 29 от Договора за Европейския съюз (ОВ C 115 от 9 май 2008 г.) и с регламенти на Съвета на основание член 215 от Договора за функционирането на Европейския съюз (ОВ C 202 от 7 юни 2016 г.) (ДФЕС). Прилагането и изпълнението на ограничителните мерки е отговорност на държавите членки. Европейската комисия (ЕК) следи за изпълнението и прилагането от страна на държавите членки на мерките, приети на основание член 215 ДФЕС. 
Предвид общата приложимост и прякото задължително действие на регламентите на ЕС, не се налага тяхно транспониране в националното законодателство. Същевременно прякото им действие не отменя задължението за държавите членки да организират и поддържат необходимата координация по прилагането им на национално равнище. Регламентите предвиждат и отделни правомощия на държавите членки по прилагането на ограничителните мерки, като даване на разрешения за освобождаване от определени забрани (дерогации). Във връзка с упражняване на тези правомощия е необходимо създаване на съответна национална нормативна уредба, каквато към момента липсва или не е пълна.
Регламентите на Съвета на ЕС, с които се налагат ограничителни мерки, предвиждат наред с другото и задължение за държавите членки да определят компетентните национални органи по прилагането на ограничителните мерки и да ги публикуват на интернет страниците, изброени в специално приложение към всеки регламент. 
[bookmark: _GoBack]Към момента на страницата на Министерството на външните работи (МВнР) е публикуван списък единствено на компетентните национални органи, които са възприели и изпълняват задълженията си по прилагането на съответен тип ограничителни мерки въз основа на действащата си функционална компетентност, като например МВнР по отношение на визови ограничения и разрешения за прелитане/кацане на територията на Република България, МВР по отношение на ограниченията за пътуване; Агенция „Митници“ по отношение на митническия контрол, Междуведомствената комисия за експортен контрол и неразпространение на оръжията за масово унищожение към Министерството на икономиката, инвестициите и индустрията по отношение на стоки с двойна употреба и високи технологии и някои други. 
В същото време този подход оставя значителна празнота по отношение на ограничителни мерки, за които не е посочен компетентен национален орган в Република България, като например финансовите санкции, които са един от най-разпространените видове ограничителни мерки (замразяване на средства и забрана за предоставяне на икономически ресурси).
Голям брой от санкционните регламенти на ЕС също така установяват задължения за докладване от страна на компетентните органи до ЕК. Липсата на надлежно установени и нотифицирани български национални компетентни органи поставя България в позиция на неизпълнение и на тези задължения. 
След началото на руската агресия срещу Украйна през февруари 2022 г. се наблюдава интензивна динамика в санкционните режими на ЕС. Техният брой значително нарасна, а съдържанието им съществено се усложни. Към момента са в сила над 50 санкционни режима на ЕС, засягащи над 5 000 лица и образувания. 
Засилва се и натискът върху държавите членки да осигурят ефективното им прилагане, наред с адекватни мерки за противодействие на тяхното заобикаляне/нарушение. На 30 юли 2025 г. генералният директор на Генералната дирекция „Финансова стабилност, финансови услуги и съюз на капиталовите пазари“ (DG FISMA) на Европейската комисия Джон Бериган е изпратил писмо до министъра на финансите на Република България – госпожа Теменужка Петкова, с искане за предоставяне на актуална информация за анонсирания още преди години български Закон за ограничителните мерки, както и с въпрос относно българския компетентен национален орган по прилагането на финансовите ограничителни мерки на ЕС. Този факт е красноречив за повишеното внимание, с което Европейската комисия следи за изпълнението на ограничителните мерки на ЕС от страна на България. На настоящия етап страната ни не е в състояние да предостави задоволителен отговор на поставените въпроси.
Необходимостта от нормативна национална уредба на материята на международните ограничителни мерки е установена отдавна, но предходни опити за приемане на такава не са дали резултат. 
В периода 2019-2022 г. е сформирана междуведомствена работна група за изработване на проект на закон, който да уреди на национално равнище разпределението на правомощия и междуведомствената координация по отношение на международните ограничителни мерки (на ЕС и ООН). Работната група не успява да постигне консенсус по ключов въпрос, а именно определянето на компетентен орган за изпълнение на ограничителната мярка „замразяване на активи и икономически ресурси“ (финансови санкции), и приключва работата си без резултат.
През 2022 г. се прави опит за приемане на Постановление на Министерския съвет (ПМС), с което да се въведе единна структура по въпроси, свързани с прилагането на ограничителни мерки, а именно координационен механизъм по отношение на ограничителните мерки на ЕС в Република България. Изготвят се два проекта на ПМС – един на МВнР и Министерството на правосъдието (МП) и друг на Министерството на финансите. И двата проекта не са приети.
Впоследствие като временно решение за запълване на нормативната празнота с Решение № 789 на Министерския съвет от 2022 г. е създадена Координационна група по прилагането на ограничителните мерки на Европейския съюз.
Координационната група е с председател заместник-министър на финансите, който е и национален координатор по прилагането на ограничителните мерки на ЕС. Заместник-председатели са заместник-министър на икономиката, инвестициите и индустрията и заместник-министър на енергетиката, а членове – заместник-министри от всички министерства, както и представители на някои други ведомства. Координационната група разглежда: въпроси, свързани с установяването на обхвата, съдържанието, действието и позицията на България по ограничителните мерки на ЕС; въпроси, свързани с идентифицирането на компетентните национални институции по прилагането на ограничителните мерки и предоставяне на дерогации по тях; както и въпроси от координационен характер, които са от компетентност на повече от една институция. При невъзможност за постигане на съгласие в Координационната група, въпросите се внасят за решаване от Министерския съвет, включително искания за освобождаване от действието на ограничителните мерки. 
Координационната група обаче е с ограничен мандат и не успява да стигне до решение по редица конкретни казуси, адресирани към нея, поради липсата на определени компетентни национални органи. Тези дефицити наложиха спешното създаване през юли 2024 г. на нарочна междуведомствена група за разглеждане на заявления за дерогации по една единствена конкретна разпоредба – член 5н, параграф 10, буква „з“ от Регламент на Съвета (ЕС) № 833/2014 от 31 юли 2014 година относно ограничителни мерки с оглед на действията на Русия, дестабилизиращи положението в Украйна (ОВ L 229/1 от 31 юли 2014 г.) (Регламент (ЕС) № 833/2014). 
[bookmark: _Hlk192172696]Липсата на яснота относно компетентния национален орган създава особени затруднения по отношение на финансовите ограничителни мерки, и в частност замразяването на активи, която е и една от най-използваните ограничителни мерки на ЕС и на ООН. Ограничителните мерки, засягащи финансовите средства и икономическите ресурси, са установени в регламенти на ЕС. Предвид правния характер на регламентите (правни актове с пряка приложимост и задължителни в своята цялост за държавите членки), редица национални кредитни институции са замразили финансови средства по сметки на дружества, свързани с лицата, посочени в санкционни списъци на ЕС и/или ООН и са блокирали трансфери на финансови средства към такива дружества или лица. Липсата на нормативно установен компетентен орган по финансовите ограничителни мерки обаче оставя без разглеждане множеството искания от засегнати лица за размразяване на активи или за разрешаване на преводи на финансови средства на основание предвидените в регламентите дерогации от забраните. 
Липсата на компетентен национален орган по финансовите санкции препятства и изпълнението на задължения на държавата за докладване. В редица регламенти на ЕС за налагане на ограничителни мерки са предвидени задължения за националните компетентни органи за докладване, например член 5с, параграф 3 от Регламент (ЕС) № 833/2014, съгласно който държавите членки са длъжни да оценяват информацията (за превод на финансови средства над 100,000 евро), получена от определени задължени юридически лица, образувания или органи, както и от кредитни и финансови институции, с оглед идентифицирането на транзакции със сериозен риск от нарушения или заобикаляне на санкции, наложени от ЕС, и да информират за своите констатации останалите държави членки, както и ЕК.
На този фон в рамките на Координационната група по прилагането на ограничителните мерки на ЕС през октомври 2024 г. е взето решение да се поднови работата по изготвяне на проект на Закон за международните ограничителни мерки с цел изпълняване на задълженията за страната и преодоляване на трудностите, породени от липсата на нормативна уредба и ясно оправомощени компетентни органи по прилагането на конкретни ограничителни мерки. Координационната група възлага на МВнР и МП да изготвят и представят единен проект на Закон за международните ограничителни мерки въз основа на разработения законопроект от предходната междуведомствена работна група по темата, както и на внесения от група народни представители законопроект на 19 юли 2024 г. в Народното събрание (с вх. № 50-454-01-43). Междувременно проектът на Закон за международните ограничителни мерки (ЗМОМ) е включен в законодателната програма на Министерския съвет за 2025 г. 
В рамките на три поредни заседания на Координационната група (26 юни 2025 г.; 12 септември 2025 г.; и 21 октомври 2025 г.) е обсъден проекта на ЗМОМ, като всяка редакция обобщава дискусиите от заседанията и отразява възприетите становища и аргументи. Членовете на групата се обединиха около острата необходимост от приемането на нормативна уредба на национално равнище по прилагането на международните ограничителни мерки. Констатирани са засилващият се натиск от страна на Европейската комисия върху България и рискът от сериозни репутационни щети за България и наказателни процедури, свързани с налагането на значителни финансови санкции във връзка с неспазване на ангажименти, произтичащи от членството на България в ЕС.
По време на дискусиите в рамките на Координационната група отново като основен открит въпрос се очертава компетентният национален орган по финансовите ограничителни мерки. 
След задълбочена дискусия, подробен преглед и сравнителен анализ, въз основа на обобщена справка за компетентните национални органи по финансовите ограничителни мерки в другите държави членки на ЕС (приложение № 2 към доклада на цялостната предварителна оценка на въздействието на проекта на ЗМОМ), се налага изводът, че в преобладаващата част от държавите – членки на ЕС, компетентни по финансовите ограничителни мерки са органите за финансово разузнаване, без значение дали са самостоятелни агенции или са част от структурата на дадено министерство.
На тази основа се установява, че в българското законодателство звеното, където има изградени механизми по прилагане на финансови ограничителни мерки, като блокиране на финансови средства и други финансови активи или икономически ресурси и забрана за предоставяне на финансови услуги, финансови средства и други финансови активи или икономически ресурси, е дирекция „Финансово разузнаване“ в Държавна агенция „Национална сигурност“ (ДАНС). 
В действащото българско законодателство блокиране и размразяване на финансови средства и други финансови активи е предвидено в Закона за мерките срещу финансирането на тероризма и на разпространението на оръжия за масово унищожение (ЗМФТРОМУ). Действително ЗМФТРОМУ не покрива всички възможни случаи на блокиране на финансови средства и други финансови активи, предвидени в международните актове, а само тези, в които на лицата са наложени санкции за тероризъм или финансирането му. Независимо обаче от основанието за прилагане на съответните ограничителни мерки и техния обхват по отношение на лицата, мерките са идентични или сходни по своя характер, и е логично контролът върху прилагането им да бъде възложен на органите, които разполагат с необходимата функционална компетентност и административен капацитет. 
Дирекция „Финансово разузнаване“ в ДАНС вече има изградени механизми по прилагане на финансови ограничителни мерки, предвидени в други закони (Закон за мерките срещу изпирането на пари, ЗМФТРОМУ и Закон за ДАНС) – блокиране на финансови средства и други финансови активи или икономически ресурси и за забрана за предоставяне на финансови услуги, финансови средства и други финансови активи или икономически ресурси. Създадени са и механизми за обмен на информация с Националната агенция за приходите, Българската народна банка, Министерството на вътрешните работи, Агенция „Митници“ и други институции.
На тази основа в рамките на обсъжданията в Координационната група надделя виждането, че подходът при определяне на компетентен национален орган по прилагането на финансовите ограничителни мерки следва да бъде надграждане на вече съществуващите механизми за блокиране и освобождаване на средства и активи, което ще осигури яснота, ефективност и съответствие с международните ангажименти на страната. В обратната хипотеза създаването на нови механизми извън тях би довело до фрагментация, дублиране на мерки и до неясноти в отговорността, както и до неефективно прилагане на финансовите ограничителни мерки.  

2. Цели на предложения законопроект:

С приемането на законопроекта се цели преодоляването на съществуващата нормативна празнота, като експлицитно се уредят редът и условията за участието на Република България в приемането на международните ограничителни мерки, както и редът за прилагането им на територията на Република България. 
По същество проектът на Закон за международните ограничителни мерки ще установи задължените лица, компетентните органи за прилагане на международните ограничителни мерки, включително в случай на спор за компетентност, процедурите за издаване на разрешения за освобождаване от действие на ограничителни мерки, както и задълженията за докладване. 
По този начин България ще изпълни задълженията си по силата на членството си в ООН и ЕС да гарантира ефективното прилагане на ограничителните мерки, задължителни за нея, както и съществуващите задължения за определяне на компетентни национални органи и за докладване. Този подход ще позволи да бъдат преодолени настоящите трудности, пред които са изправени физическите и юридическите лица, органи и образувания по отношение на исканията за разрешения въз основа на дерогации, за разяснения и указания при прилагането на ограничителни мерки. Не на последно място, България ще избегне риска от репутационни щети и наказателна процедура в рамките на ЕС за неизпълнение на задължения по силата на правото на ЕС.
Създаването на национална нормативна уредба по прилагането на международните ограничителни мерки има за цел: 
· да установи реда и условията за участието на Република България в приемането на международните ограничителни мерки;
· да осигури прилагането на международните ограничителни мерки на територията на Република България и изпълнение на съпътстващите задължения, като упражняване на контрол по прилагането, издаване на разрешения за освобождаване от действието на ограничителни мерки или докладване;
· да преодолее настоящите трудности, пред които са изправени физическите и юридическите лица, органи и образувания по отношение на исканията за разрешения въз основа на дерогации и получаването на разяснения и указания при прилагането на ограничителни мерки;
· да организира и поддържа необходимата координация по прилагането на международните ограничителни мерки на национално равнище чрез определяне на компетентни органи по прилагането на ограничителните мерки и тяхното взаимодействие.

3. Основните предлагани промени са следните:
С проекта на Закон за международните ограничителни мерки се предлага създаването на трайна нормативна уредба за участието на Република България в процеса на приемане на международните ограничителни мерки и прилагането им на национално равнище – с ясни правила за тяхното прилагане, задължените лица, компетентните органи и координацията между тях, правила за предоставянето на дерогации, както и за информиране и отчетност по приемането и прилагането на международните ограничителни мерки.
По този начин република България ще гарантира ефективното изпълнение на своите задължения за прилагане на международни ограничителни мерки, ще осигури ясна административна инфраструктура от компетентни органи по прилагането на международните ограничителни мерки и ще преодолее съществуващите дефицити във връзка с разглеждането на искания за освобождаване от действието на международните ограничителни мерки. 
За целта с настоящия проект на ЗМОМ се урежда следното:
· установява се предметът, обхватът и принципите на Закона за международните ограничителни мерки. Законът се прилага за международни ограничителни мерки, приети с резолюции за сигурност на Съвета за сигурност на ООН, правни актове на ЕС и правни актове, приети от международни организации, които са задължителни за България по силата на международен договор;
· [bookmark: _Hlk215840712]регламентира се редът за осъществяване на координацията на национално равнище във връзка с участието на България в процеса на приемане на ограничителни мерки от ЕС; 
· създава се Междуведомствен съвет по приемане и прилагане на международните ограничителни мерки, който да осъществява координация и общо методическо ръководство по прилагането на международните ограничителни мерки и да действа като арбитър в случаи на неясноти по обхвата, съдържанието или действието на ограничителни мерки или компетентния орган по прилагането им или за целите на издаване на дерогация; 
· регламентира се редът за освобождаване от действието на ограничителни мерки, когато такова е предвидено като допустимо при определени условия в самия правен акт за налагане на ограничителните мерки, включително обжалване на отказа за издаване на такова разрешение; 
· създава се ясна рамка за информиране и отчетност по приемането и прилагането на международните ограничителни мерки, включително по отношение на задължения за докладване и оказване на съдействие на панели от експерти към комитети по санкции на ООН;
· регламентира се административно-наказателната отговорност при неспазване на разпоредбите на закона от задължените по него лица.

4. Очаквани резултати от прилагането на нормативния акт: 
С приемането на ЗМОМ:
· ще се регламентира участието на Република България в процеса по приемане на ограничителните мерки на ЕС, включително координацията между съответните органи по компетентност на национално равнище, с оглед отчитане интересите на България;
· ще се създаде ясна административна структура от компетентни органи по прилагането на международните ограничителни мерки;
· ще се преодолеят съществуващите дефицити във връзка с разглеждането на искания за дерогации, като се регламентира редът за освобождаване от действието на ограничителни мерки, когато такова е предвидено като допустимо при определени условия в самия правен акт за налагане на ограничителните мерки, включително обжалване на отказа за издаване на такова разрешение;
· ще се създаде ясна рамка за информиране и отчетност по приемането и прилагането на международните ограничителни мерки;
· ще се гарантира ефективното изпълнение на задълженията на България  за прилагане на международните ограничителни мерки, включително съпътстващи задължения за докладване и оказване на съдействие на панели от експерти към комитети по санкции на ООН;
· ще се избегне рискът от репутационни щети и наказателна процедура в рамките на ЕС за неизпълнение на задължения по силата на правото на ЕС.

5. Финансови и други средства, необходими за прилагането на новата уредба:
С проекта на ЗМОМ не се създават нови задължения за кръга задължени лица – физически и юридически лица, органи и образувания, органи на законодателната, съдебната и изпълнителната власти и техните администрации, специализирани държавни органи и техните администрации, както и органи на местното самоуправление и местната администрация. Задълженията за тях са възникнали по силата на правните актове, с които са наложени ограничителните мерки и които са задължителни и пряко приложими. Законопроектът регулира взаимодействието между различните субекти с цел изпълнение на съществуващи задължения за България и оптимизиране на административната и бизнес среда, за да осигури ефективното прилагане на международните ограничителни мерки и изпълнението на съпътстващи задължения и мерки, като задължения за докладване или разглеждане и издаване на разрешения за освобождаване от действието на ограничителните мерки.
Проектът на ЗМОМ предлага нормативна уредба на взаимодействието между задължените лица по смисъла на ЗМОМ за ефективното прилагане на вече задължителни по силата на международното право и правото на ЕС ограничителни мерки. Самите ограничителни мерки и тяхното икономическо, социално или екологично въздействие не са предмет на уреждане на законопроекта.
Дейността по осигуряване на ефективното прилагане на международните ограничителни мерки ще се извършва в рамките на предвидените финансови средства на структурите, поради което приемането на ЗМОМ не изисква допълнителни разходи/трансфери/други плащания. Проектът на ЗМОМ не води до въздействие върху държавния бюджет.

6. Анализ за съответствие с правото на Европейския съюз:
Проектът на ЗМОМ не съдържа разпоредби, които въвеждат в българското законодателство конкретни норми от актове на Европейския съюз, а урежда изпълнение на задължение за България да осигури ефективното прилагане на ограничителните мерки на ЕС. Освен това, доколкото ограничителните мерки се налагат с регламенти на Съюза, които са задължителни в своята цялост и са пряко приложими, те не се нуждаят от транспониране. 
Със ЗМОМ се урежда и съпътстващото задължение във връзка с ограничителните мерки на ЕС за установяване на национални компетентни органи, вж. Регламент за изпълнение (ЕС) 2024/2465 на Комисията от 10 септември 2024 година за изменение на регламентите за ограничителни мерки и установяване на единен списък за приложенията към тези регламенти, съдържащ данните за връзка с компетентните органи на държавите членки, и на адреса за изпращане на уведомления до Европейската комисия, в който са изброени 47 регламента за ограничителни мерки на ЕС.
Предвид гореизложеното, не се прилага справка за съответствието на законопроекта с европейското право съгласно чл. 35, ал. 2, т. 5 от Устройствения правилник на Министерския съвет и неговата администрация. 
Относно съответствието на законопроекта с Конвенцията за защита на правата на човека и основните свободи и с практиката на Европейския съд по правата на човека, е изготвена справка от Министерството на правосъдието.
В изпълнение на чл. 20, ал. 3 от Закона за нормативните актове е извършена цялостна предварителна оценка на въздействието на проекта на акт. 
Съгласно чл. 26, ал. 3 от Закона за нормативните актове проектът на акт, заедно с доклада към него, цялостната предварителна оценка на въздействието и становището на дирекция „Координация и модернизация на администрацията“ на Министерския съвет са публикувани на интернет страницата на Министерството на външните работи и на Министерството на правосъдието, както и на Портала за обществени консултации към Министерския съвет, като на заинтересованите лица се предоставя 30-дневен срок за предложения и становища по проекта. 
Законопроектът не съдържа разпоредби, свързани с въвеждането на регулаторни режими, както и мерки за противодействие на корупцията.

